23/05/2017 | Administración LocalMunicipal
Santiso
Aprobación definitiva restablecemento ordenanza fomento de natalidade

Por acordo plenario do 8-3-2017 aprobouse provisionalmente o establecemento da ordenanza; durante o prazo de exposición pública non se presentou ningunha alegación ou reclamación, polo que tal acordo adquire automaticamente o carácter de aprobación definitiva. Aos efectos de entrada en vigor e coñecemento xeral, publícase o texto íntegro da ordenanza implantada: A familia está amparada pola Constitución Española que, no seu artigo 39, establece a protección social, económica e xurídica da mesma. Así mesmo os artigos 25 a 28 da Lei 7/1985, do 2 de abril, reguladora das bases do réxime local, outorgan ao municipio competencia para promover actividades complementarias das propias doutras Administracións públicas e, en particular, as relativas á educación, a cultura, a promoción da muller, a vivenda, a sanidade e a protección do medio ambiente. O descenso do índice de natalidade é un feito xeneralizado nos países desenvolvidos sendo, especialmente, significativo o exemplo español. No noso país, desde mediados dos 70, o devandito índice experimentou unha notable tendencia á baixa, representando, na actualidade, unha das taxas máis baixas de Europa. O Concello de Santiso consciente deste problema e da necesidade de buscar solucións, xa que a comunidade ten valor polas súas persoas, decidiu establecer esta medida de fomento encamiñada a reactivar a natalidade e a conciliar a vida familiar da nai coa laboral. Esta medida de apoio atopa o seu fundamento na lóxica necesidade de que, sendo a natalidade un beneficio para todos, é lexitimo que entre todos axudemos ás familias a soportar as indubidables cargas que se ocasionan desde o nacemento ou a adopción dun fillo. Tras unha xestión de bastantes anos de fomento da natalidade, adóptase unha ordenanza para eliminar puntos conflitivos nestas axudas, evitar a picaresca e conseguir unha maior estabilidade da poboación nova. É obxecto da presente ordenanza regular as condicións e réxime xurídico para a concesión de subvencións para o fomento da natalidade polo Concello de Santiso, co obxecto de aumentar a poboación municipal e o seu rexuvenecemento. Concederase unha axuda económica de seiscentos euros (600,00 €) ás familias do municipio de Santiso nas que se produza un nacemento, adopción ou acollemento preadoptivo. O destino das axudas serán directamente os diversos gastos de atención directa ao novo membro familiar, de conformidade cos principios de boa administración, boa fe e presunción de legalidade. Serán requisitos indispensables para a obtención da axuda: 2.1. Que os pais biolóxicos, adoptivos ou acolledores preadoptivos teñan a súa residencia habitual fixada no termo municipal de Santiso; como mínimo deberá estar empadroado un dous pais, con tres meses de antelación ininterrompidos ao feito que motiva a petición da axuda.2.2. Que a solicitude se formule dentro do mes natural do acontecemento que a motiva, ou nos dous meses naturais seguintes.2.3. Nos casos de especial dificultade social ou de análise da situación familiar emitirase de oficio un previo informe de servizos sociais do concello e tamén calquera outra información complementaria oportuna. A axuda económica farase efectiva en 6 prazos e entregas, de acordo co seguinte programa: – 1ª entrega inicial de 100 euros por cada neno/a nacido/a, adoptado/a ou en acollemento preadoptivo que pase a engrosar o número de membros da familia, tras a resolución inicial de outorgamento. – 2ª entrega de 100 euros cando se cumpra 1 ano desde o acontecemento que dá lugar ao expediente. – 3ª entrega de 100 euros cando se cumpran 2 anos desde o acontecemento. – 4ª entrega de 100 euros cando se cumpran 3 anos desde o acontecemento. – 5ª entrega de 100 euros cando se cumpran 4 anos desde o acontecemento. – 6ª entrega de 100 euros cando se cumpran 5 anos desde o acontecemento. As entregas 2ª a 6ª deberán ser solicitadas previamente polos beneficiarios, nun prazo improrrogable de 2 meses dende a data do correspondente aniversario do acontecemento, sendo resoltas pola Xunta de Goberno Local, previa comprobación de oficio do mantemento das condicións requiridas. A ausencia da solicitude dará lugar á caducidade do dereito da entrega correspondente, pero non afecta ás anteriores nin ás seguintes. A suspensión, cese ou interrupción da residencia por parte dos beneficiarios, ou dos seus fillos relacionados coa subvención, non dará lugar á revogación ou reintegro das entregas xa realizadas, agás na 1ª entrega; se o cese da residencia se produce antes do cumprimento dun ano, desde o acontecemento que orixina a subvención, dará lugar á revogación e ao reintegro total da entrega cobrada. As axudas quedan condicionadas ao mantemento da residencia no termo de Santiso durante o prazo mínimo de 5 anos, contado desde a data do acontecemento. O incumprimento deste requisito dará lugar á negación de novas entregas, ou reintegro no seu caso, de acordo co apartado anterior. A solicitude deberá ser asinada polos dous pais, agás nos casos nos que conste oficialmente so un.5.1. Formularanse as peticións no modelo oficial subministrado nas propias oficinas municipais, ao que se achegarán os seguintes documentos: a) Fotocopia compulsada do DNI, ou documento que o substitúa, dos solicitantes. b) No caso de nacemento, certificado literal da inscrición no Rexistro Civil, ou fotocopia compulsada do libro de familia onde conste o novo nacemento. c) No caso de adopción, fotocopia compulsada do auto xudicial de adopción, ou copia compulsada, cando corresponda, da resolución administrativa de acollemento preadoptivo. d) Impreso debidamente cuberto co número de conta bancaria (IBAN) designada para percibir, de ser concedida, a dita axuda. O dito impreso será facilitado nas oficinas municipais de servizos sociais xunto coa solicitude.5.2. A solicitude e documentación necesaria presentarase no rexistro municipal, sen prexuízo do que dispón o artigo 16.4 da Lei 39/2015, do 1 de outubro, do Procedemento Administrativo Común das Administracións Públicas.5.3. Ao expediente de solicitude incorporaranse os documentos municipais que acrediten a residencia efectiva no termo municipal, así como a inexistencia de débedas coa facenda local, incluso con informes do servizo de recadación da Deputación Provincial.5.4. A falta de solicitude ou denegación da 1ª entrega implicará automaticamente a imposibilidade de acordar as posibles sucesivas entregas. Corresponden á Xunta de Goberno Local do concello as diversas e sucesivas resolucións de cada expediente; o acordo inicial será resolto expresamente no prazo máximo de seis meses; transcorrido o dito prazo sen recaer resolución entenderase desestimada a solicitude. As subvencións reguladas na presente ordenanza son compatibles con calquera outra establecida polas administracións públicas ou calquera dos seus organismos. As resolucións recaídas nos procedementos esgotan a vía administrativa, e contra elas pódese interpor un recurso contencioso-administrativo ante o órgano correspondente da xurisdición contencioso-administrativa, de conformidade co disposto na Lei 29/1998, do 13 de xullo, reguladora da xurisdición contencioso-administrativa; a vía xudicial é sen prexuízo da interposición do recurso potestativo de reposición regulado nos artigos 123 e 124 da Lei 39/2015, do 1 de outubro, do Procedemento Administrativo Común das Administracións Públicas. a) Procederá a revogación total das axudas nos seguintes casos: – Obtención das axudas sen reunir as condicións requiridas para iso. – Falseamento ou ocultación de datos tidos en conta para a concesión das axudas. – Negativa ou obstrución grave ás actuacións de control municipal. – Incumprir a obriga de comunicar no prazo establecido, os cambios ou variacións nas circunstancias determinantes da concesión das axudas. – Modificación das condicións e requisitos fundamentais que determinaron a súa concesión, particularmente o incumprimento da obrigación de manterse a beneficiaria/o, ou a filla/o que orixina a subvención, empadroados e residentes no municipio de Santiso. b) Procederá a redución da axuda cando se produza, en xeral, o incumprimento dos requisitos establecidos na presente Ordenanza que non dean lugar á revogación total das axudas. – A revogación ou redución das axudas será acordada pola Xunta de Goberno Local, previa audiencia á interesada, e levará consigo o reintegro das cantidades indebidamente percibidas e a esixencia do interese de demora dende o momento do pago das devanditas cantidades. – As infraccións sancionaranse mediante multa por importe de ata o duplo da cantidade indebidamente percibida, sendo competente para a súa imposición a Xunta de Goberno Local, previo expediente instruído ao efecto pola mesma. O expediente sancionador será independente do expediente de revogación ou redución, e nel terase en conta a gravidade do incumprimento, o nivel económico da familia e a mala fe da actuación. Constitúen infraccións administrativas en materia de subvencións, as accións e omisións tipificadas nos arts.52 e seguintes da Lei xeral de subvencións. O procedemento sancionador tramitarase conforme ao disposto no art.67 da Lei xeral de subvencións. A intervención municipal poderá implementar os mecanismos que estime oportunos para efectuar o control financeiro das subvencións outorgadas, de conformidade co disposto nos arts.220 a 222 do texto refundido da LRHL, o título III da Lei xeral de subvencións, o título VI da Lei xeral orzamentaria e o resto de normas concordantes. Os beneficiarios e terceiros relacionados co obxecto da subvención ou da súa xustificación, estarán obrigados a prestar colaboración e a facilitar a documentación que lles sexa requirida. As facultades e deberes do persoal controlador así como o procedemento para o exercicio do control financeiro, serán os previstos nos arts.47 a 50 da LGS, coa excepción de que cando exista desconformidade entre o informe de Intervención e o órgano xestor someterase o asunto a consideración do Pleno municipal. As familias que teñan dereito ás axudas da presente ordenanza por acontecementos xa acaecidos no ano 2017 terán o seguinte prazo de solicitude das mesmas: o mes natural cando se publique no BOP a ordenanza e os 2 meses naturais seguintes. A presente ordenanza entrará en vigor ao día seguinte á data da súa publicación íntegra no BOP, logo da súa aprobación definitiva. Conta o acordo de aprobación definitiva poderase interpoñer o recurso contencioso-administrativo no prazo de 2 meses, diante do Xulgado do Contencioso-Administrativo da Coruña, no prazo de 2 meses. Santiso, 16 de maio de 2017 O ALCALDE Manuel Adán López